ઓખી વાવાઝોડું ધસમસતું ગુજરાતના કાંઠાળ વિસ્તારો સુધી પહોંચી ચૂક્યું છે ત્યારે તંત્ર સાબદું થઇ ગયું છે. જોકે, ખેડૂતોની હાલત કફોડી થઇ ગઇ છે કારણકે મહામહેનતે પકવેલા પાક પર જોખમ ઊભું થયું છે. માર્કેટિંગ યાર્ડોમાં મોટે ભાગે જણસીઓ સલામત સ્થળે ખસેડી લેવામાં આવી છે. જોકે, રાજકોટ યાર્ડ રાજ્યમાં સૌથી મોટું ગણાય છે ત્યાં યાર્ડે ખેડૂતો - વેપારીઓને માલ સગેવગે કરી લેવાનું કહીને હાથ ખંખેરી લીધા છે. ખુલ્લામાં આજે કેટલોક માલ પલળી પણ ગયો હતો. સૌથી વધારે નુક્સાન તો રવી પાકના વાવેતરને થવાની શક્યતા ઉપસ્થિત થઇ છે. કપાસમાં પણ ત્રીજી વીણીનો સમય છે ત્યારે પાકને નુક્સાની પહોંચી શકે છે. જોકે, ઘઉં અને ચણાના પાકને માવઠાથી ફાયદો મળશે.